The Deck By The River ผมเชื่อว่าคนที่เคยหาข้อมูลชื่อร้านอาหารบรรยากาศดีๆริมน้ำ ต้องคุ้นกับชื่อนี้อยู่บ้างครับ เพราะว่าเป็นร้านอาหารเด่นร้านหนึ่งที่รวบรวมอยู่ในคัมภีร์หรือ blog (ทั้งสำหรับคนไทยและนักท่องเที่ยวต่างชาติ) ซึ่งแนะนำร้านอาหารบรรยากาศสุดโรแมนติกสไตล์ Fine Dining เหมาะสำหรับโอกาสสำคัญหรือคู่รักมานั่งทานกันนั่นเองครับ เป็นร้านอาหารที่มีความโดดเด่นในด้านบรรยากาศริมสายน้ำ ที่พร้อมต้อนรับนักท่องเที่ยว นักดื่มกิน ทั้งชาวไทยและเทศมายาวนานกว่า 10 ปี ด้วยจุดเริ่มต้นจากกลุ่มเพื่อนที่มีความมุ่งมั่นตั้งใจในการเปิดกิจการร้านอาหารซึ่งเน้นอาหารเพื่อสุขภาพอย่างแท้จริง และได้พบกับตึกโบราณริมแม่น้ำแห่งเจ้าพระยานี้ ซึ่งในยามพระอาทิตย์กำลังตกดินมีความงดงามเป็นอย่างมากเพราะจะมองเห็นดวงอาทิตย์ลาลับขอบฟ้าเป็นฉากอยู่ด้านหลังพระปรางค์วัดอรุณฯ ซึ่งอยู่อีกฝั่งหนึ่งของแม่น้ำตรงข้ามร้านพอดีครับ

[ที่ตั้งและการเดินทางมา:]
อยู่แถวบริเวณท่าเตียนเลยครับ เข้ามาในซอยที่ป้ายเขียนว่า “ซอยประตูนกยูง” ซอยนี้เป็นซอยแคบๆเอารถเข้ามาจอดไม่ได้นะครับ แนะนำว่าให้เอารถไปจอดบริเวณซอยด้านข้างวัดโพธิ์ ถนนมหาราช (ต้องรับบัตรอ่อนมาแสตมป์ที่ร้านนี้ถึงจะจอดฟรี) แล้วข้ามถนนมาเดินมาจนสุดซอยติดริมน้ำ จะเจอกับโรงแรม Arun Residence ทางด้านขวามือ ประตูทางเข้าร้านอาหารนี้ให้เดินผ่านล๊อบบี้มาด้านใน จะเจอเป็นระเบียงเปิดโล่งรับลมติดริมน้ำเลยครับ

[บรรยากาศร้านและสไตล์การตกแต่ง:]

ตึกบริเวณนี้เป็นตึกเก่าสไตล์ชิโนโปรตุกีส หรือสถาปัตยกรรมโบราณที่ผสมผสานระหว่างวัฒนธรรมตะวันตกและตะวันออกอายุกว่า 100 ปีซึ่งทางกรุงเทพมหานครได้อนุรักษ์ความเป็นเอกลักษณ์ความเก่าแก่ของชุมชนท่าเตียนเอาไว้ การตกแต่งภายในร้านส่วนใหญ่ใช้เฟอร์นิเจอร์ทำจากไม้และมีความเป็นไทยสอดแทรกอยู่ทั่วร้าน รวมถึงการจัดแสงไฟต่างๆในร้าน ให้ความรู้สึกอบอุ่นและโรแมนติกมากครับ

ร้านขนาดกะทัดรัดแบ่งออกเป็น 4 ชั้น ชั้นแรกและชั้นสอง มีทั้งส่วน Indoor และ Outdoor เหมาะกับการนั่งรับประทานอาหารมื้ออร่อยและรับลมเย็นๆ ชมพระปรางค์วัดอรุณ (ตอนที่ผมไปกำลังมีการบูรณะพระปรางค์นี้อยู่ วิวเลยไม่สวยงามมากเท่าไหร่ครับ) ชั้นสามและชั้นสี่จะเป็นส่วนของบาร์ บรรยากาศออกแนว Rooftop รับลมเย็นๆ พร้อมเครื่องดื่มทั้ง Cocktail, Mocktail, Beer, Wine และด้วยแสงสียามค่ำคืนของเกาะเมืองเก่าตัดกับความสวยงามของยอดพระปรางค์วัดอรุณฯ ทำให้เป็น Attraction ของนักท่องเที่ยวต่างชาติมาพักที่โรงแรมนี้พร้อมทานมื้อเย็นและหาไรดื่มสบายๆกัน

## ส่วนตัวผมคิดว่าไฮไลท์ของร้านนี้สำหรับลูกค้าคนไทยในเรื่องบรรยากาศอยู่ที่ลานด้านติดริมน้ำของชั้น 1 กับระเบียงชั้น 2 ครับ

# ร้านเปิดทุกวัน ช่วงเช้ามีบริการพวก Breakfast สำหรับลูกค้ามาพักที่โรงแรม ช่วงมื้อกลางวันยาวถึงช่วงค่ำเปิดบริการปกติ ส่วนบาร์ด้านบนเปิดเฉพาะช่วงเย็นถึงค่ำ
# แนะนำว่าถ้าต้องการได้ที่นั่งดีๆคือระเบียงติดริมน้ำ ควรต้องโทรจองก่อนเลยครับ จริงๆร้านนี้รับลูกค้า Walk-in ไม่ต้องโทรจองก่อนก็ได้ แต่อาจได้ที่นั่งในห้องแอร์หรือชั้นบน

# เป็นร้านลักษณะ Fine Dining ราคาอาหารและเครื่องดื่มมีบวกค่าบรรยากาศเข้าไป และต้องมี +SC & +VAT เข้าไปเพิ่ม เป็นเรื่องธรรมดาสำหรับร้านสไตล์นี้

[เมนูอาหารที่สั่ง:] มากัน 2 คน

ในเล่มเมนูอาหารเป็นภาษาอังกฤษทั้งหมด อันไหนที่เป็นอาหารไทยก็จะใช้ทับศัพท์อย่าง Tom-Yum-Kung

• Risotto Wild Mushroom and Porcini Mushroom Cream Sauce and Truffle Oil (400 บาท) ผมแปลเป็นไทยก็คือ รีซอตโต้ (ข้าวผัดข้นอิตาเลี่ยน) ครีมซอสข้นและน้ำมันเห็ดทรัลเฟิลใส่เห็ดพอร์ชินี่ // เป็นอาหารอิตาเลี่ยนขึ้นร้านหรูอย่างหนึ่ง ซึ่งเป็นข้าวผัดที่มีลักษณะข้นไปด้วยครีมจากการดูดซับไวน์และน้ำซุปจากเนื้อวัว ปลา หรือผักในขณะผัด ส่วนผสมหลักของรีซอตโตโดยทั่วไปมักประกอบด้วยชีสพาร์มาซาล เนย และหัวหอม ซึ่งตามหลักที่ถูกต้องเลย ข้าวรีซอตโตที่อร่อยต้องกึ่งสุกกึ่งดิบ คือตัวเม็ดข้าวด้านในเวลาเคี้ยวต้องมีความกรุบๆเหมือนยังไม่สุกดี ซึ่งจานนี้ที่ผมได้ถือว่าเค้าทำมาได้ถูกต้องเลย ด้านนอกเม็ดข้าวสุกหอม ด้านในกรุบๆ ข้นๆด้วยครีมชีสกลิ่นหอมๆ และยิ่งได้น้ำมันเห็ดทรัฟเฟิลเป็นส่วนผสมใส่ลงไปอีกทำให้หอมมากๆ ส่วนเห็ดพอร์ชินี่เป็นเห็ดป่าหน้าตาคล้ายเห็ดโคนญี่ปุ่น ขึ้นบนภูเขาในทวีปยุโรป บริเวณประเทศทางสแกนดิเนเวียเรื่อยลงมาถึงทางตอนใต้ของอิตาลี ด้วยกลิ่นหอมเฉพาะตัว และรสชาติหวานกรุบเป็นเอกลักษณ์ จึงเป็นเห็ดที่ได้รับความนิยมอย่างมากในการนำมาปรุงอาหารเป็นเมนูต่างๆ โดยเฉพาะอาหารอิตาเลียน เช่น ซุป รีซอตโต สรุปจานนี้ผมว่าอร่อยดี ชอบมากครับ

• ต้มยำน้ำข้นกุ้งแม่น้ำ (280 บาท) รสชาติทำมาสำหรับคนต่างชาติจริงๆ คือไม่เผ็ดจัดจ้านเลย เน้นออกเป็นข้นๆ creamy หวานนิดๆ เปรี้ยวไม่มาก ใส่เห็ดมาเยอะเลย ส่วนกุ้งแม่น้ำตัวขนาดไม่ใหญ่มากกำลังดีสำหรับใส่ในซุปต้มยำ 3 ตัวได้ ตรงหัวมีมันกุ้งข้นๆอร่อยดี ราคานี้ผมว่าไม่แพงนะสำหรับร้านประเภทนี้

• Sauteed Special Clam หรือหอยตลับผัดน้ำพริกเผา (210 บาท) รสชาติมาทำนองเดียวกับต้มยำกุ้งแม่น้ำเลย คือออก creamy หวานนิดๆ รสคนต่างชาติทาน หอยตลับสดดี ไม่เหนียวและคาว ปริมาณเยอะเลย เหมาะสำหรับทานเป็น sharing portion สำหรับ 2-3 คน

• Homemade Ice cream รส Pistachio (85 บาท) ที่นี่จะมีขนมหวานแนวฝรั่งๆหลายตัวเช่น Chocolate Fondant, Panacotta ดูแล้วปริมาณค่อนข้างเยอะ พอดีค่อนข้างอิ่มจากอาหารคาว เลยสั่งเป็นแค่ไอศกรีมมาทาน ที่ร้านนี้จะเป็นแบบ Homemade ทั้งหมดครับ มีรสแปลกๆอย่างพวกผลไม้ไทยด้วย สั่งมาเป็นรสถั่วพิตาชิโอ ลูกสีเขียวๆ ทานแล้วได้กลิ่นหอมมันดี ส่วนตัวคิดว่าหวานไปหน่อย

ค่าเสียหายมื้อนี้ทั้งหมด รวมข้าวสวยจานละ 30 บาท น้ำเปล่าขวดละ 29 บาท และมี +SC 10% +VAT 7% ทั้งหมดเท่ากับ 1,252.32 บาท ถือว่าอิ่มกำลังดีสำหรับ 2 คน แต่ที่อิ่มสุดใจจริงๆคือบรรยากาศครับ ชอบมาก จริงๆผมเคยมาทานที่ร้านนี้และได้นั่งริมน้ำชมวิวด้วยเมื่อหลายปีก่อน มีโอกาสได้กลับมาทานอีกครั้งก็ยังชอบประทับใจอยู่ครับ

----------------

++จุดดี:
• บรรยากาศสุดโรแมนติก วิวสวยงาม รับลมริมน้ำ จิบไวน์หรือหาไรดื่มคู่อาหารจะเป็นอะไรที่วิเศษมาก
• โดยรวมผมว่าราคาอาหารรับได้ สำหรับร้านสไตล์นี้ครับ
• วัตถุดิบที่ใช้ปรุงอาหาร คุณภาพดี
• บริการทั่วถึงดี มีพนักงานรับรองอยู่หลายคน

--จุดด้อย:
• จอดรถลำบากหน่อย ไม่มีที่จอดของร้านโดยเฉพาะ ต้องไปจอดซอยข้างวัดพระเชตุพน แล้วเดินมาหน่อย (แสตมป์ได้ที่ร้านจอดฟรี)
• อาหารไทยผมว่าทำมารสชาติไม่ถูกปากคนไทย เน้นขายคนต่างชาติ

**ข้อแนะนำ

• ควรโทรจองก่อนล่วงหน้า ถ้าต้องการที่นั่งดีๆส่วนติดริมน้ำ
• สำหรับคนไทย ถ้าชอบทานอาหารฝรั่งหรือพอทานได้ แนะนำว่าให้สั่งอาหารพวกฝรั่งจะดีกว่าครับ คราวก่อนเคยมาผมสั่งเป็นลาซานญ่าก็อร่อยดีครับ


สรุปผมให้ 4 ดาวครับ สำหรับใครที่ชอบบรรยากาศท้องฟ้าสวยๆ โปร่งๆ และวิถีชีวิตริมสายน้ำต้องมาตอนกลางวัน แต่ถ้าชอบเวลาที่พระอาทิตย์กำลังจะลับขอบฟ้า แสงสีริมน้ำ ฉากหลังเป็นพระปรางค์วัดอรุณเปิดไฟสวยงาม จะได้ความโรแมนติกมากครับ